**KONFERENCIAFELHÍVÁS**

A Magyar Táncművészeti Egyetem Művészetelméleti Tanszéke; Pedagógia és Pszichológia Tanszéke; Vályi Rózsi Könyvtár, Levéltár és Tánctudományi Kutatóközpontja

**TEST, LÉLEK, LÜKTETÉS – A TÁNC A JÓLLÉT ÉS EGÉSZSÉG SZOLGÁLATÁBAN**

címmel

**2025. október 10–11-én** (péntek-szombat) megrendezi a

**X. Nemzetközi Tánctudományi Konferenciát.**

Helyszín: Magyar Táncművészeti Egyetem, Budapest, XIV. Columbus u. 87–89., [www.mte.eu](http://www.mte.eu)

**A konferencia témakörei** a Tudományos Programbizottság (a továbbiakban Programbizottság) javaslata szerint: a tánc és a testi-lelki egészség kapcsolata. A konferencia vizsgálja a táncművészet szereplőit, jellegzetességeit az egészségmegőrzés, a rehabilitáció és a mentális jóllét irányából. Az esemény interdiszciplináris megközelítésben mutatja be a tánc szerepét a prevencióban, a rehabilitációban és a mentális jóllét fenntartásában, illetve a táncos előadóművészet és táncpedagógia egészségtudatos szemléleten alapuló tendenciáit. A konferencia célja, hogy a tánctudomány, a mozgásterápia, a pszichológia és az orvostudomány szakértőit egy platformra hozza, ösztönözve a párbeszédet és az együttműködést. Az előadások és workshopok betekintést nyújtanak a legújabb kutatási eredményekbe, valamint gyakorlati példákon keresztül mutatják be a tánc egészségmegőrző hatásait.

**Részvétel**

Regisztrációs díj nincs. A konferencián az étkezés önköltséges. A konferencia munkanyelve magyar és angol. Magyar előadók angol nyelvű előadásait is várjuk, valamint a konferencián számítunk az alap- és mesterszakos egyetemi hallgatók részvételére is.

**Részvételi formák**

A konferencián (1) plenáris előadásokra; (2) tematikus szekció-előadásokra és jó gyakorlat-beszámolókra (20 perc); (3) tematikus panelelőadásokra (1,5-2 óra); valamint (4) gyakorlati, interaktív formában prezentált kutatásra, workshopokra (45-60 perc) kerül sor.

A plenáris előadókat a Programbizottság kéri fel.

A szekciókat a Programbizottság a jelentkezés lezárása után, azok ismeretében állítja össze. A panelelőadás legalább három előadó (közte a panel vezetője), valamint legalább egy opponens egymással szorosan összefüggő témakörben összeállított programját jelenti. A panel résztvevője emellett szekció-előadással is jelentkezhet.

**Absztrakt**

Az előadás, workshop, illetve a panel rövid tartalmi összefoglalója magyar és angol nyelven. Tartalmazza (1) a címet, (2) az előadó(k), illetve a közreműködők nevét, (3) 3-5 kulcsszót, és (4) bekezdésekre tagolva a téma főbb tartalmi egységeit, úgymint: a téma rövid leírása, annak újszerűsége, a kutatás módszerei, fontosabb eredményei, illetve azok értékelése. Terjedelem: szóközökkel együtt minimum 1000, maximum 1500 n (nyelvenként). Az absztrakt hivatkozásokat és szakirodalmi forrásjegyzéket ne tartalmazzon.

**Absztraktkötet**

A beküldött absztraktokból magyar-angol kétnyelvű önálló kötet készül, amelyet a résztvevők a konferencia megnyitásakor kapnak kézhez. A kötetbe absztraktonként legfeljebb 1500 n terjedelmű szöveg kerül be.

A **jelentkezési lapot**, valamint a magyar és angol nyelvű **absztraktot** elektronikus úton Ledniczky Bea tudományos titkárhoz kérjük beküldeni: **ledniczky.bea@mte.eu**. Paneljavaslat esetén a jelentkezési lapot csak a panel vezetőjének kell kitöltenie, megnevezve a további közreműködőket.

**Jelentkezési határidő: 2025. június 15.**

**A jelentkezések elfogadása**

A beküldött jelentkezések elfogadásáról, illetve szekcióba sorolásáról a Programbizottság 2025. július 25-ig értesíti a jelentkezőket.

**Konferenciakötet**

Az elhangzott előadásokból konferenciakötetet készül. A kéziratok leadási határideje: 2026. január 15.

**A konferencia Tudományos Programbizottságának** feladatait az egyetem Tudományos Tanácsa valamint az általuk felkért vezetők és oktatók látják el. A Programbizottság elnöke: *Lanszki Anita* PhD egyetemi docens; titkára: *Ledniczky Bea* tudományos titkár; tagjai: *Bolvári-Takács Gábor* PhD egyetemi tanár; *Dóka Krisztina* PhD egyetemi docens; *Gara Márk* PhD egyetemi docens; *Kézér Gabriella* PhD egyetemi adjunktus, *Konkolyné Kovács Ilona* PhD egyetemi tanár, *Lőrinc Katalin* DLA egyetemi tanár, *Macher Szilárd* DLA egyetemi tanár; *Major Rita* főiskolai tanár; *Németh* *Ákos* PhD egyetemi docens, *Sebestyén Nóra* PhD egyetemi docens; *Salát Magdolna* rektorhelyettes; *Sándor Ildikó* PhD egyetemi docens.

**A konferencia Szervező Bizottságának** vezetője: *Ledniczky Bea* tudományos titkár; tagjai: *Kempf Katalin* tudományos munkatárs; *Lanszki Anita* PhD egyetemi docens; *Lőrinc* *Katalin* DLA egyetemi tanár;

Budapest, 2025. március 31.

Tudományos Programbizottság